S. Janiš, poslanec: (2010-05-26):
Dámy a páni, je koniec volebného obdobia, bilancujú poslanci, bilancujú politické strany a 12. júna vo voľbách budú bilancovať aj občania Slovenskej republiky. Pohľady na tieto uplynulé štyri roky sú rôzne. Určite nie sú rovnaké u jednotlivých politických strán zastúpených v Národnej rade. Na Národnú radu, teda na nás, sa ľudia pozerajú v prvom rade ako na zhromaždenie tvorené volenými zástupcami. Podľa politických strán sa rozdeľujeme až v druhom slede. Národná rada schvaľuje pre spoločnosť cez ústavu a zákony legislatívne pravidlá. Národná rada, poslanci Národnej rady však mimo toho určujú aj štýl, aj spôsob politiky v krajine. Určujú určité nepísané pravidlá. Má Národná rada vo vnútri svoju dôstojnosť, úctu a rešpekt, aby tento signál mohla vysielať ako normu do spoločnosti medzi občanov? Niekedy som mal pocit, ako by niekto chcel, aby Národná rada bola zložená len z jednej politickej strany ako v minulosti. Dámy a páni, ale rôznosť názorov, rôznosť návrhov riešení je v demokracii úplne samozrejmé. Toto nie je nebezpečenstvom ani pre demokraciu, ani pre hospodársku stabilitu Slovenska. Preto je pre parlament diskusia ako nástroj úplne prirodzená a potrebná. V Národnej rade sa v tomto volebnom období, bohužiaľ, život riadil výhradne vládnou väčšinou. Ale aj opozícia, dámy a páni, má v Národnej rade a zastupuje v Národnej rade významnú časť občanov Slovenskej republiky. Klub SDKÚ – DS pripravil a predložil viac ako sto návrhov zákonov a pozmeňovacích návrhov, ktoré smerovali k ochrane peňazí občanov v druhom pilieri, k zúženiu priestoru pre korupciu, k transparentnosti vo verejnom obstarávaní, k transparentnosti s nakladaním majetkom štátu. Klub SDKÚ – DS predložil sadu návrhov na zlepšenie stavu v súdnictve, sadu návrhov na zlepšenie hospodárskeho prostredia a rastu pracovných miest. Predložili sme balíček protikrízových opatrení. Predložili sme sadu návrhov na riešenie rodinnej politiky, na riešenie sociálnej politiky. Na kredite tejto Národnej rady nepridalo, že ani jeden návrh nebol prijatý. Ani jeden. Kredit tejto Národnej rady ťahalo ku dnu aj to, že neskôr sa časť týchto odmietnutých návrhov objavila, ale už z dielne koalície. Aký signál, akú spoločenskú normu to vysielame najmä mladej študujúcej generácii? Odpisovanie alebo plagiátorstvo? Aká by mala byť Národná rada v budúcnosti? Každé dôležité rozhodnutia štátu musí sprevádzať diskusia. Práca Národnej rady sa nemôže zúžiť len na formálne stláčanie hlasovacích gombíkov alebo ignorovanie tém z druhej strany. Slovensko čelilo a bude čeliť hrozbám a situáciám, ktoré vyvstanú aj mimo naplánovaných schôdzí parlamentu. Hospodárska kríza, pôžička pre Grécko je toho príkladom. V týchto kľúčových momentoch nesmie v budúcnosti slovenský parlament zlyhať. Nesmie zostať bokom. Nesmie zo seba urobiť mŕtveho chrobáka. Národná rada sa nesmie nechať zastupovať ad hoc vytvorenými skupinami. Veď to je pre Národnú radu, veď to je pre nás poslancov nedôstojné a ponižujúce. Výzvou pre Národnú radu do budúcnosti je rozširovať chápanie demokracie vo vedomí občanov a v správaní sa politikov. Národná rada nemôže byť rozdelená na tých poslancov, ktorých návrhy môžu prejsť, a na tých poslancov, ktorých návrhy nemôžu prejsť. Aký signál, akú spoločenskú normu to Národná rada, poslanci vysielali občanom? Takýto nepísaný, ale fungujúci koaličný rokovací poriadok dehonestuje Národnú radu, a preto musí z Národnej rady preč. Výzvou pre poslancov Národnej rady musí byť legislatíva na odstránenie priestoru pre korupciu, legislatíva pre otvorenosť a transparentnosť nakladania s majetkom štátu, legislatíva pre otvorenosť a transparentnosť vo verejnom obstarávaní. Národná rada nesmie podľahnúť cielene lobistickým skupinám a na ich mieru upravovať zákony. Výzvou pre poslancov Národnej rady musí byť aj náprava a dôsledná kontrola vlády pri neefektívnom a klientelistickom čerpaní eurofondov. Jedenásť miliárd darovaných eur musíme využiť efektívne. Táto šanca sa pre Slovensko už nebude opakovať. Národná rada sa nesmie pasívne prizerať, ako sa využívajú, resp. nevyužívajú, alebo dokonca zneužívajú eurofondy. Výzvou pre poslancov Národnej rady musí byť legislatíva pre vymožiteľnosť práva, legislatíva pre otvorenosť súdov odbornej a občianskej verejnosti, nápravu súdnictva, zmeny v súdnictve aj personálne, toto od nás očakávajú občania. Výzvou pre Národnú radu je robiť legislatívny priestor pre podporu budovania moderného štátu s kvalitnými sociálnymi a verejnými službami. Tí, ktorí pracujú, poctivo odvádzajú štátu dane a odvody, vychovávajú svoje deti, musia byť tí, ktorým toto štát musí vrátiť vtedy, keď sa oni ocitnú v núdzi. Výzvou pre poslancov Národnej rady musí byť aj prijímanie legislatívy na zvyšovanie kvality života občanov. V minulosti dominovali témy integrácie a reforiem, dnes by mala Národná rada považovať za kľúčovú tému problematiky kvalita života, kvality života, každodenného života ľudí. Úsilie politikov aj poslancov treba viac zaostriť na každodenné problémy bežného príslušníka strednej vrstvy. Toto je veľkou výzvou pre celú spoločnosť. Národná rada a poslanci Národnej rady nemôžu ostať pri tejto výzve bokom. Dámy a páni, toto všetko sa dá dosiahnuť. Dá sa to dosiahnuť vtedy, keď sa Národná rada nebude správať ako podriadená vláde, keď si Národná rada a poslanci uvedomia svoje postavenie a poslanie. Dá sa to dosiahnuť, ak sa do Národnej rady vráti to, čo jej chýbalo teraz, v tomto volebnom období – diskusia, vzájomný rešpekt, dialóg, dôstojnosť a tolerancia. Toto bude najlepší signál aj do spoločnosti. Toto bude najlepší signál, ktorý Národná rada môže vyslať občanom, ktorí prežívajú ťažké chvíle poznačené stratou zamestnania, strachom o budúcnosť seba a svojich rodín. A na tento signál, na túto zmenu netreba meniť žiadne zákony. Dámy a páni, ďakujem všetkým za spoluprácu počas uplynulých štyroch rokov. Prajem vám všetkým pevné zdravie a pevné nervy v ďalšom politickom živote. Ďakujem vám. (Potlesk.)